Infektion breder sig på sygehuset i Hjørring

Sygehus Vendsyssel i Hjørring kæmper fortsat med den maveinfektion, der har ramt Medicinsk Afdeling. Infektionen, der går under navnet Roskildesyge, har siden torsdag bredt sig til den lungemedicinske afdeling, som nu er blevet lukket for modtagelse af nye, akutte patienter. Her er halvdelen af afsnittets patienter enten smittet eller i observation for smitten. Det fortæller nordjyske.dk. Også afsnittet med hjerneblødningspatienter, afsnit B4, har været lukket for nye patienter siden i tirsdags på grund af Roskildesygen. - Vi er nødt til at sige, at vi lukker for nye patienter, så vi kan få udryddet sygdommen helt, fortæller vicecenterleder Bodil Sønderskov.